seasamh ón gComhairle maidir le Rialachán ó Pharlaimint na hEorpa agus ón gComhairle a ghlacadh lena leasaítear Rialachán (CE) Uimh. 1342/2008 an 18 Nollaig 2008 lena mbunaítear plean fadtéarmach do stoc trosc agus don iascach a shaothraíonn an stoc sin

TEACHTAIREACHT ÓN gCOIMISIÚN CHUIG PARLAIMINT NA hEORPA de bhun Airteagal 294(6) den Chonradh ar Fheidhmiú an Aontais Eorpaigh maidir leis an

2012/236 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle maidir le Rialachán ó Pharlaimint na hEorpa agus ón gComhairle a ghlacadh lena leasaítear Rialachán (CE) Uimh. 1342/2008 an 18 Nollaig 2008 lena mbunaítear plean fadtéarmach do stoc trosc agus don iascach a shaothraíonn an stoc sin

1.Cúlra

An dáta a tíolacadh an togra chuig Parlaimint na hEorpa agus chuig an gComhairle

(doiciméad COM(2012) 498 final – 2012/236 COD): 12 Meán Fómhair2012. Dáta na tuairime ó Choiste Eacnamaíoch agus Sóisialta na hEorpa: 12 Nollaig 2012. Dáta an tseasaimh ó Pharlaimint na hEorpa, an chéad léamh: 11 Meitheamh 2013 An dáta a tíolacadh an togra leasaithe: 3 Deireadh Fómhair 2016 An dáta a glacadh an seasamh ón gComhairle: 29 Meán Fómhair 2016

2.Cuspóir an togra ón gCoimisiún

In 2008, glacadh Rialachán (CE) Uimh. 1342/2008 ón gComhairle (an "Plean Téarnaimh don Trosc"). Sa phlean sin, cumhdaíodh an Mhuir Thuaidh agus roinnt farraigí i ngar di (Kattegat, Skagerrak, Muir nIocht thoir, Iarthar na hAlban agus Muir Éireann). Ar na príomhghnéithe bhí rialacha lena leagtar síos an ghabháil iomlán incheadaithe (TAC) agus córas iarrachta iascaireachta lena gcuirtear srian ar an méid ama is féidir le hiascairí a chaitheamh ar muir. San am sin, measadh gur ionstraim rialála riachtanach a bhí ann srianta a chur ar an iarracht iascaireachta, le cois srianta ar ghabhálacha a leagan síos i bhfoirm TAC (gabháil iomlán incheadaithe), chun aischur iasc a laghdú. Sa phlean, beartaíodh sraith laghduithe a dhéanamh i ndiaidh a chéile, laghduithe as cuimse in amanna, ar an iarracht iascaireachta.

In 2012, bheartaigh an Coimisiún Rialachán (CE) Uimh. 1342/2008 ón gComhairle a leasú, chun riar ar easnaimh sa phlean ach a phríomhghnéithe a choinneáil mar sin féin. Tá an leasú sin bunaithe ar Airteagal 43(2) CFAE agus rinneadh foráil ann freisin cead a thabhairt don Chomhairle an iarracht iascaireachta a athnuachan tar éis ceithre laghdú i ndiaidh a chéile.

Ghlac an Chomhairle seasamh eile chuici féin maidir leis an ngaol atá idir Airteagal 43(2) agus Airteagal 43(3) CFAE, agus d'fhág sí gnéithe áirithe den togra ón gCoimisiún ar lár (Airteagal 9 agus Airteagal 12) agus ghlac sí — ar bhonn Airteagal 43(3) CFAE — rialachán comhfhreagrach lena ndéantar leasú ar an bPlean Téarnaimh don Trosc (Rialachán ón gComhairle (AE) 1243/2012) gan aon bhaint ag Parlaimint na hEorpa leis. Tháinig an rialachán leasaitheach in áit na rialach maidir le hathnuachan iarrachtaí a cheadú tar éis ceithre laghdú i ndiaidh a chéile.

Rinne Parlaimint na hEorpa agus an Coimisiún agóid in aghaidh an Rialacháin sin ón gComhairle sa Chúirt, agóid ina luaitear gur cheart an leasú ar an bPlean Téarnaimh don Trosc i dtrácht a bheith glactha tríd an ngnáthnós imeachta reachtach agus gur cheart do Pharlaimint na hEorpa a bheith go hiomlán rannpháirteach ann de bhun Airteagal 43(2) CFAE seachas a bheith glactha trí chumhachtaí na Comhairle amháin faoi Airteagal 43(3) CFAE.

Trí bhíthin a breithiúnais a thug sí an 1 Nollaig 2015 i gCásanna Uamtha C124/13, Parlaimint na hEorpa v an Chomhairle, agus C125/13, an Coimisiún v an Chomhairle, chuir an Chúirt an Rialachán ón gComhairle ar neamhní ach choinnigh sí a éifeachtaí ar feadh bliain amháin eile le go bhféadfaí rialachán nua — bunaithe ar bhunús ceart dlí Airteagal 43(2) CFAE — a ghlacadh laistigh den tréimhse sin.

Toisc gur cheadaigh an Chúirt éifeachtaí an rialacháin ón gComhairle a cuireadh ar neamhní a choinneáil ar feadh bliain amháin eile, d'fhág sin gur ghá leanúint de chaibidlíocht bunaithe ar an togra seo ón gCoimisiún mar nach raibh am leordhóthanach ann chun togra nua a fhorbairt agus a ghlacadh laistigh de bhliain amháin.

Mar sin féin, ó eisíodh an togra ón gCoimisiún in 2012, tháinig athrú ollmhór ar dhálaí. Le Bunrialachán nua an Chomhbheartais Iascaireachta (Rialachán (AE) Uimh. 1380/2013), tugadh isteach oibleagáid gach gabháil ar speicis atá faoi réir srianta gabhála a thabhairt i dtír faoi 2019 ("an oibleagáid gabhálacha a thabhairt i dtír"), rud a chuireann oibleagáid ar iascairí aischur a chosc agus gach gabháil a áireamh in aghaidh a sciar féin de chuótaí (braitheann dátaí teacht i bhfeidhm leanúnach na hoibleagáide seo ar an iascach agus ar na speicis lena sainítear an t-iascach sin). I gcás ina bhfuil feidhm ag an oibleagáid gabhálacha a thabhairt i dtír, is sraith bhreise rialála anois an córas iarrachta, córas arb é is aidhm leis aischur a laghdú freisin. Dá bhrí sin, chinn an Coimisiún an córas iarrachta a thréigean sa togra uaidh le haghaidh Plean Bainistíochta do Mhuir Bhailt COM(2014)614.

Leis an mBunrialachán nua tugadh foráil isteach freisin a chuireann oibleagáid ar an gComhairle gabhálacha iomlána incheadaithe a leagan síos bunaithe ar an gcur chuige de réir uastáirgeacht inbhuanaithe. Fágann sin go bhfuil na rialacha lena leagtar síos gabháil iomlán incheadaithe sa phlean téarnaimh don trosc as feidhm.

3.Tráchtanna maidir leis an seasamh ón gComhairle

3.1. Barúlacha ginearálta faoin seasamh ón gComhairle:

Léiríonn an seasamh ón gComhairle an comhaontú polaitiúil ar thángthas air idir Parlaimint na hEorpa agus an Chomhairle an 29 Meitheamh 2016. Tacaíonn an Coimisiún leis an gcomhaontú sin.

3.2. Leasuithe a rinne Parlaimint na hEorpa ar an gcéad léamh:

Le linn na caibidlíochta, rinne Parlaimint na hEorpa athbhreithniú ar a seasamh. Dá bhrí sin, measadh nach raibh an seasamh a ghlac Parlaimint na hEorpa le linn an chéad léimh an 11 Meitheamh 2013, chomh hábhartha céanna maidir leis an gcaibidlíocht.